Wanneer die Heilige Gees die resultaat van Sy teenwoordigheid in ons optrede begin realiseer, blom ons harte oop vir mense in nood. Ons hou nie sommer op wanneer dinge nie uitwerk nie. Ons gee nie op as mense nie dadelik verander nie. Ons beoefen hoop. Hoop is nie ’n sinlose, leë verwagting nie, maar ’n vaste sekerheid. Hoop is lewend.
Mense wat skepties is, het dit nie by die Heilige Gees geleer nie! In die oë van die wêreld lyk die liefde miskien liggelowig en naïef, maar dit is nie so nie. Die liefde kies om te bly glo dat by God alles moontlik is!